Tänavune Washingtoni ATP turniir oli noorte päralt – esimest korda pärast 1995. aastat olid kõik poolfinaali jõudnud mängijad 21 või nooremad. Turniirivõidu pälvis neist kogenuim, maailma edetabelis kolmandal real paiknev sakslane Alexander Zverev.

Turniiril esimesena asetatud 21-aastane Zverev alistas finaalis 19-aastase austraallase Alex de Minauri 6:2, 6:4 ja kaitses edukalt tiitlit. Tegemist on Zverevi tänavuse kolmanda ja ühtekokku üheksanda turniirivõiduga.

Viimati oli ATP turniiril nii noor finaalmäng 2007. aastal Indian Wellsi Mastersil, kui vastamisi olid Rafael Nadal ja Novak Djokovic, kes olid toona vastavalt 20 ja 19.

De Minaurile oli Washingtoni finaal karjääri teine ATP tiitlimatš – ja ka teine finaalikaotus. Austraallane tegi tänu edukale turniirile edetabelis 27-kohalise tõusu ja kerkis karjääri parimale, 45. kohale.

Mehhikos peetud Los Cabose turniiril võidutses turniiril teisena asetatud itaallane Fabio Fognini, kes alistas finaalis 6:4, 6:2 kõrgeimat paigutust omanud argentiinlase Juan Martin del Potro. Seejuures võitis Fognini viimasest 15 geimist 12.

Tegemist on Fognini karjääri kaheksanda turniirivõiduga, kuid esimesega kõva kattega väljakul – seni oli ta võitnud vaid liivaväljakuil. Tänavusel hooajal on Fognini võitnud juba kolm turniiri, kunagi varem pole ta ühel hooajal üle kahe turniirivõidu saanud.

Maailma edetabelis jätkab Del Potro neljandal real, Fognini tõusis tagasi 14. kohale. Mäletatavasti oli ta samal positsioonil ka paar nädalat tagasi, kui kaotas Gstaadi turniiri teises ringis Eesti esireketile Jürgen Zopile.